Hovedsetet, bygget i 1749, i den lille byen Bzoummar i Libanon, rundt 36 km nordøst for Beirut, mellom 920 og 950 moh
**Den armensk-katolske kirke** (armensk: Հայ Կաթողիկէ Եկեղեցի [*Hay Kat’oġike Ekeġec’i*]) er én av den katolske kirkens 23 særkirker. Kirken følger den armenske ritus og bruker klassisk armensk som liturgisk språk, men anerkjenner paven som religiøst overhode. Den armensk-katolske kirke har omtrent 540 000 tilhengere, hovedsakelig i Armenia, Midtøsten og Nord-Amerika. Om lag tolv prosent av den armenske befolkningen er armensk-katolsk. Kirken er dermed mindre enn den armensk-apostoliske kirke (86 %), men større enn den romersk-katolske (1 %).

Særkirkens overhode er patriarken av Kilikia, som siden 1749 har sitt sete i Bzoummar utenfor Beirut. Nerses Bedros XIX er patriark siden 1999.

Struktur
--------

Den armensk-katolske kirke er organisert i elleve eparkier (bispedømmer), hvorav fem er erkeeparkier (kursivert i listen). I tillegg kommer seks eksarkater o.l. (mindre skrifttype i listen). Det anslagsvise medlemstallet per 2008 er angitt i parentes.

* **PATRIARKATET KILIKIA**   Libanons flagg   Tyrkias flagg
	+ **Kirkeprovinsen Kilikia**
		- *Beirut erkeeparki*   Libanons flagg   (12 000)
		- Al-Qamishli eparki   Syrias flagg   [vakant siden 1992] (4000)
		- Alexandria eparki   Egypts flagg   (200)
		- Isfahan eparki   Irans flagg   [vakant siden 2005] (10 000)
	+ **Eksempt (direkte underlagt patriarken)**
		- *Aleppo erkeeparki*   Syrias flagg   (18 000)
		- *Bagdad erkeeparki*   Iraks flagg   (2000)
		- *Istanbul erkeeparki*   Tyrkias flagg   (3600)
		- *Lviv erkeeparki*   Ukrainas flagg   [vakant siden 1938] (0)
		- Buenos Aires eparki   Argentinas flagg   (16 000)
		- New York eparki   USAs flagg   Canadas flagg   (36 000)
		- Paris eparki   Frankrikes flagg   (30 000)
		- eksarkatet Damaskus   Syrias flagg   (4500)
		- eksarkatet Jerusalem og Amman   Israels flagg   Palestinas flagg   Jordans flagg   (800)
* **Immediat (direkte underlagt paven)**
	+ eksarkatet Latin-Amerika og Mexiko   Brasils flagg   Mexicos flagg   (12 000)
	+ ordinariatet Hellas   Hellas’ flagg   (350)
	+ ordinariatet Romania   Romanias flagg   (800)
	+ ordinariatet Øst-Europa   Armenias flagg   (390 000)

Historie
--------

Bispemøte i Jerusalem, rundt 1880: Det katolske pallium blir båret av erkebiskopen i midten
Etter at den armenske apostoliske kirke sammen med de øvrige orientalske ortodokse kirker brøt med den katolske kirke etter konsilet i Kalkedon i 451, søkte flere armenske biskoper å opprettholde enhet med den katolske kirke. I 1195, under korstogene, gikk kirken i det armenske kongedømmet i Kilikia inn i en union med den katolske kirken, og denne varte fram til kongedømmet ble erobret av mamelukkene i 1375. Denne unionen ble formelt gjenopprettet i 1439, men hadde lenge ingen praktisk betydning.

I 1742 etablerte pave Benedikt XIV formelt den armensk-katolske kirke, to år etter at katolikken Abraham Ardzivian hadde blitt valgt til patriark i Sis (Kilikia). Hovedsete ble senere flyttet til utenfor Beirut, og i 1749 til dagens lokasjon i Bzoummar. Under folkemordet på armenerne 1915 til 1918 ble medlemmene av kirken geografisk spredt, bl.a. til Armenia, USA, Sør-Amerika, Libanon og Syria.

Eksterne lenker
---------------

* (hy) Offisielt nettsted Rediger på Wikidata

* (en) Armenian Catholic Church – kategori av bilder, video eller lyd på Commons Rediger på Wikidata
* «Giga-Catholic Information» om den armensk-katolske kirkens hierarki (engelsk)

|  |  |
| --- | --- |
| Oppslagsverk/autoritetsdata | Encyclopædia Universalis **·** VIAF **·** GND **·** LCCN
 |